አካባቢን ጽዱ ለማድረግ ‹‹የእኔ፣ የአንተ እና የሁላችን የሆነ የጋራ ጥረት ይጠይቃል፡፡›› ኢስት አፍሪካን ቦትሊንግ ኩባንያ
ኅብረተሰቡ የተጠቀመበትን የፕላስቲክ ጠርሙስ ‹እንደ ገንዘቡ እና ንብረቱ› አስቦ የማስቀመጥ እና ለጥቅም የማዋል ልምዱን እንዲያዳብር እንደሚሠራ የኢስት አፍሪካ ቦትሊንግ ኩባንያ አስታወቀ፡፡ኢስት አፍሪካ ቦትሊንግ ኩባንያ በባሕር ዳር ከተማ የተጣሉ የፕላስቲክ ጠርሙሶችን የማጽዳት ሥራ ዛሬ ጀምሯል። የኩባንያው ሠራተኞች እና የሥራ ኃላፊዎች በባሕር ዳር ከተማ ለዓመታት በየቦታው የተጣሉ ፕላሰውቲኮችን የማሰባሰብ ሥራ ሠርተዋል፡፡ ያገለገሉ የፕላስቲክ ጠርሙሶችን ከወዳደቁበት በመሰብሰብ አካባቢውን ነፃ በማድረግ ብክለትን እየተከላከለ እና ለአካባቢው ነዋሪዎችም የሥራ እድል ለመፍጠር እየሠራ እንደሆነ የኢስት አፍሪካ ቦትሊንግ ኩባንያ ሕዝብ ግንኙነት እና ኮሙዩኒኬሽን ዳይሬክተር ንጉሥ ዓለሙ ተናግረዋል።ኩባንያው እንደ አውሮፓውያን አቆጣጠር በ2030 ከወዳደቁ የፕላስቲክ ጠርሙሶች ነፃ የሆነ አካባቢን ለመፍጠር እንደሚሠራም አስታውቀዋል። ‹‹ዛሬ ያካሄድነው ያገለገሉ የፕላስቲክ ጠርሙሶችን የማሰባሰብ ዘመቻ የኩባንያችን ምርቶችን ብቻ ሳይሆን ጠቅላላ የተጣሉ የፕላስቲክ ጠርሙሶችን ነው፡፡ ይህ ደግሞ ኩባንያችን ለሌሎች አርአያ እንዲሆን ያደርገዋል›› ብለዋል፡፡ኢስት አፍሪካ ቦትሊንግ ኩባንያ በባሕር ዳር የመጀመሪያውን የፕላስቲክ ጠርሙሶች የማሰባሰብ ሥራ ያከናወነ ሲሆን በአዲስ አበባ ደግሞ ከ2014 (እ.ኤ.አ) ጀምሮ ዘመቻ እያደረገ እንደሆነ ዳይሬክተሩ ገልፀዋል፡፡ በባሕር ዳር ከተማ ከዚህ ዓመት ጀምሮ ያገለገሉ የፕላስቲክ ጠርሙሶችን ለማንሳት የተደራጁ ማኅበራትን እንዲሁም ግለሰቦችን እንደሚደግፉ እና ‹ፔትኮ› ከተባለ መንግሥታዊ ያልሆነ ድርጅት ጋር በማስተሳሰር የገቢ ምንጭ የማድረግ ሥራ እንደሚሠሩ አቶ ንጉሥ አብራርተዋል፡፡